Okresná prokuratúra Trnava 
Vajanského 22, 918 67 Trnava 1

Sp. zn. : 4 Pv 12/13/2207	Trnava, 4.12.2013
EEČ : 2-21-174-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátor Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody: 1 845,60 € 
b.	Peňažná suma určená na všeobecne prospešné účely: 200,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou 1Pv591/11.
na tom skutkovom základe, že 
dňa 11.06.2011 v meste XXXXX na ulici Nám. Sv. Michala č. 16 pred podnikom s názvom XXXXX po predchádzajúcej slovnej hádke fyzicky napadol XXXXX tým spôsobom, že pristúpil k XXXXX a rukou zovretou v päsť ho udrel do oblasti hlavy, v dôsledku čoho XXXXX spadol na zem, čím uvedeným konaním spôsobil XXXXX zranenia ako otras mozgu bez známok pomliaždenia mozgového tkaniva bez známok krvácania do mozgu a mozgových obalov, zlomeninu prednej steny čelovej dutiny vľavo s líniou lomu smerujúcou na hornú stenu ľavej očnice, zlomeninu nosových kostí bez posunu kostných úlomkov, podozrenie na zlomeninu IX. rebra vľavo a pomliaždenie mäkkých tkanív brušnej steny vľavo, ktoré si vyžiadali hospitalizáciu, lekárske ošetrenie a liečenie v celkovej dĺžke 4 (štyri) týždne.

Odôvodnenie: 
Dňa 27.07.2011 vydal poverený príslušník Obvodného oddelenia PZ XXXXX uznesenie ČVS: ORP-1625/HC-TT-2011, ktorým podľa § 199 ods. 1 Trestného poriadku začal trestné stíhanie pre prečin ublíženia na zdraví podľa § 156 ods. 1 Trestného zákona spáchaný v jednočinnom súbehu s prečinom výtržníctva podľa      § 364 ods. 1 písm. a) Trestného zákona a následne vyšetrovateľ Odboru kriminálnej polície, Okresného riaditeľstva PZ v Trnave uznesením ČVS: ORP-981/2-OVK-TT-2012 zo dňa 20.08.2013 podľa § 206 ods. 1 Trestného poriadku vzniesol obvinenie XXXXX, pre prečin ublíženia na zdraví podľa § 156 ods. 1 Trestného zákona spáchaný v jednočinnom súbehu s prečinom výtržníctva podľa § 364 ods. 1 písm. a) Trestného zákona, na tom skutkovom základe, že  
dňa 11.06.2011 v meste XXXXX na ulici Nám. Sv. Michala č. 16 pred podnikom s názvom XXXXX po predchádzajúcej slovnej hádke fyzicky napadol XXXXX tým spôsobom, že pristúpil k XXXXX a rukou zovretou v päsť ho udrel do oblasti hlavy, v dôsledku čoho XXXXX spadol na zem, čím uvedeným konaním spôsobil XXXXX zranenia ako otras mozgu bez známok pomliaždenia mozgového tkaniva bez známok krvácania do mozgu a mozgových obalov, zlomeninu prednej steny čelovej dutiny vľavo s líniou lomu smerujúcou na hornú stenu ľavej očnice, zlomeninu nosových kostí bez posunu kostných úlomkov, podozrenie na zlomeninu IX. rebra vľavo a pomliaždenie mäkkých tkanív brušnej steny vľavo, ktoré si vyžiadali hospitalizáciu, lekárske ošetrenie a liečenie v celkovej dĺžke 4 (štyri) týždne.

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Preskúmaním príslušného na vec vzťahujúceho sa spisového materiálu som zistil, že obvinený XXXXX svojím konaním naplnil všetky zákonné znaky skutkovej podstaty prečinu ublíženia na zdraví podľa § 156 ods. 1 Trestného zákona a prečinu výtržníctva podľa § 364 ods. 1 písm. a) Trestného zákona, pričom v danom prípade ide v oboch prípadoch o prečiny, za ktoré Trestný zákon ustanovuje trest odňatia slobody na 6 mesiacov až 2 roky, resp. trest odňatia slobody až na 3 roky. Horná hranica trestnej sadzby trestu odňatia slobody pre uvedené prečiny teda neprevyšuje hornú hranicu trestu odňatia slobody uvedenú v ustanovení § 220 ods. 1 Trestného poriadku. 

	Obvinený XXXXX pri svojom výsluchu pred vyšetrovateľom PZ, ako aj pri vykonaní mediácie pred mediačným a probačným úradníkom Okresného súdu XXXXX slobodne, vážne a určito vyhlásil, že spáchal skutok, pre ktorý je trestne stíhaný a svoje protiprávne konanie oľutoval.   

Obvinený XXXXX a poškodený XXXXX súhlasili s postupom podľa § 220 Trestného poriadku. 

Poškodený XXXXX si v priebehu prípravného konania uplatnil nárok na náhradu škody vo výške 1.845,60 €, čo predstavuje peňažné vyjadrenie znalcom XXXXX, ktorý bodovo ohodnotil zranenia spôsobené poškodenému XXXXX daným trestným činom.  

Dňa 22.11.2013 obvinený XXXXX uhradil prevodom na účet poškodenému XXXXX sumu vo výške 1.846,60 € ako náhradu spôsobenej škody, teda vo výške v akej si ju poškodený uplatnil v priebehu prípravného konania. 
 
	Obvinený XXXXX na jednej strane a poškodený XXXXX na strane druhej uzavreli dňa 26.11.2013 pred probačným a mediačným úradníkom Okresného súdu XXXXX zmier vedený pod sp. zn. XXXXX.
 
	Zároveň dňa 26.11.2013 obvinený XXXXX zložil priamo na účet Krajskej prokuratúry v Trnave peňažnú sumu vo výške 200,- € určenú na všeobecne prospešné účely, a to 50% z uvedenej sumy určil na pomoc obetiam trestnej činnosti a 50% zo sumy určil občianskemu združeniu s názvom XXXXX, číslo účtu: 2923833026/1100 vedený v spoločnosti Tatra banka, a.s. Peňažná suma vo výške 200,- € je primeraná závažnosti spáchaného prečinu.

Poškodený XXXXX pri vykonaní mediácie pred mediačným a probačným úradníkom Okresného súdu XXXXX dňa 26.11.2013 vyhlásil, že so schválením zmieru a zastavením trestného stíhania proti obvinenému súhlasí a zároveň vyhlásil, že jeho nároky na náhradu škody v príslušnej trestnej veci sú plne uspokojené.     

Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného, jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je dostačujúce. 

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným.

Podľa § 215 ods. 6 Trestného poriadku obvinený a poškodený môžu proti uzneseniu o zastavení trestného stíhania okrem odseku 1 písm. g) a obvinený aj odseku 3 podať sťažnosť, ktorá má odkladný účinok.

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná. 

JUDr. Peter Mikuláš
prokurátor